मुख्यमंत्री ने शहीद हरि सिंह और संदीप कुमार को अर्पित की श्रद्धांजलि।
Channel: Arth Parkash TV
Date: 21/02/2019

मुख्यमंत्री मनोहर लाल वीरवार को जम्मू-कश्मीर में आतंकवादियों से साथ मुठभेड़ में शहीद हुए सैनिकों के परिजनों को सांत्वना देने पहुंचे। यहां उन्होंने शहीदों की शोक सभा में जाकर उन्हें भावभीनी श्रद्धांजलि अर्पित की और परिजनों को ढांढस बंधाकर हर संभव मदद करने का आश्वासन दिया। 
मुख्यमंत्री पहले रेवाड़ी के राजगढ़ पहुंचे।जहां उन्होंने शहीद हरि सिंह को श्रद्धांजलि अर्पित कर परिजनों का सांत्वना दी। इसके बाद मुख्यमंत्री ने फरीदाबाद के अटाली गांव में पहुंचकर शहीद नायक संदीप कुमार को श्रद्धांजलि दी और परिजनों को ढांढस बंधाकर उन्हें हर संभव सहायता देने का आश्वासन दिया। उन्होंने कहा कि देश की सुरक्षा के लिए शहीद होकर संदीप कुमार और हरि सिंह ने न केवल अपने गांव व जिले बल्कि प्रदेश का भी गौरव बढ़ाया है। आतंकवादियों के साथ निडरता से लड़ाई लड़कर एक मिसाल कायम की है। पूरा देश उनकी शहादत को नमन करता है। मुख्यमंत्री ने शहीद संदीप कुमार के पिता नैनपाल सिंह व उनके परिजनों को ढांढस बंधाते हुए कहा कि हरियाणा सरकार की तरफ से 50 लाख रुपये की अनुग्रह राशि उनके खाते में डलवा दी गई है। साथ ही सरकार की तरफ से परिवार की इच्छा के अनुसार एक सदस्य को अनुकंपा के आधार पर सरकारी नौकरी भी जल्द दी जाएगी।